‘ઝીલો રે મચ્છુનો પડકાર’ આ જળહોનારતની કરુણ અને અદ્ભૂત ગાથા પ્રથમ વાર રજૂ કરે છે. દુર્ઘટનાનાં બીજ નવોદિત ભારતના જળયોજનાઓ પ્રત્યેના ઉમંગમાં વવાય છે. તોતિંગ પાળા અને સરોવરો આકાર લે છે પણ જળવિકાસની ધમાલમાં કેટલાંક કુદરતી પરિબળો અવગણાય છે. દિવસોના મુશળધાર વરસાદ પછી મચ્છુ બંધ-૨ ફાટે છે ત્યારે હેઠવાસના લોકો પ્રલયમાં સપડાઈ જાય છે. એક ક્ષણમાં અનેક જીવન ભાંગી પડે છે. હજારોની જાનહાનિ થાય છે જોકે હોનારતનો ચોક્કસ મૃત્યઆંક કદી બહાર આવતો નથી. પૂરમાંથી બચેલા માણસો તેનો પડકાર ઝીલવા ઝઝૂમે છે તે દરમ્યાન બંધના ભંગાણના કારણો શોધવાનો લાંબો અને કઠિન સંઘર્ષ ચાલે છે.